Eerste elektriese passasiersvliegtuig sprei vlerkeOmer Bar-Yohay is Eviation se uitvoerende hoof. (Foto: Evation) Ofskoon elektriese motors nog vir lank nie ’n alledaagsheid in Suid-Afrika gaan wees nie weens knaende beurtkrag en stokou infrastruktuur, is elektriese aandrywing van enigiets met wiele elders ter wêreld lank reeds ’n werklikheid. Inteendeel, dit is besig om só vinnig vlam te vat dat selfs die eerste elektriese passasiersvliegtuig binnekort met toetsvlugte begin. CNN berig dat Alice, ’n negesitplekvliegtuig wat deur die Israelse maatskappy Eviation ontwikkel is, onlangs enjintoetse in Seattle in die VSA ondergaan het. Volgens Eviation se uitvoerende hoof, Omer Bar-Yohay, sal dié vliegtuig binne ’n paar weke sy vlerke in die lugruim uittoets, nadat gure weer sy toetsplanne van einde 2021 in die wiele gery het. Dié vliegtuig gebruik batterytegnologie soortgelyk aan dít wat in elektriese motors gebruik word en slegs 30 minute se herlaaityd sal Alice vir ’n uur of wat in die lug hou. Dit beteken die vliegtuig kan gemaklik herlaai terwyl passasiers of vrag op- of afgelaai word. Die vliegtuig kan boonop ’n topsnelheid van 287 km/h bereik. Eviation het drie weergawes van die prototipe ontwikkel: ’n pendelvariant (Commuter), ’n besigheidsklasweergawe (Executive) en een wat uitsluitlik vir vragvervoer (Cargo) toegerus is. Die pendelkonfigurasie huisves nege passasiers, twee vlieëniers en 385 kg se vrag. Die besigheidsklasontwerp het ses passasiersitplekke vir ’n ruimer vlugervaring, en die vragvliegtuig het op sy beurt ’n volume van 12 m3. Volgens Eviation is die onderhoud- en bedryfskoste tot 70% laer as dié van kommersiële stralers en die maatskappy hoop dat elektriese passasiersvliegtuie wat tot 40 passasiers kan vervoer, binne die volgende sewe tot tien jaar ’n werklikheid sal word. Alice sal na verwagting teen volgende jaar amptelik in diens gestel word en die maatskappy spog reeds met ’n hele paar bestellings. Die internasionale verskepingsreus DHL het reeds in 2021 twaalf van dié vliegtuie bestel wat van 2024 af afgelewer sal word, het Reuters berig. Volgens die uitvoerende hoof van DHL Express in die VSA, Mike Parra, sal die vliegtuie die groep se koolstofvoetspoor aansienlik verklein. DHL se vliegtuigvloot bestaan uit 280 en die nuwe elektriese toevoegings hiertoe sal hoofsaaklik as vragvliegtuie ingespan word wat oor korter afstande gebruik word. Hoewel dit nog ’n paar jaar sal duur voordat elektriese vliegtuie langafstandvlugte kan onderneem en met die passasiersvolume van kommersiële lugdienste kan meeding, word baie geld in die ontwikkeling van dié manier van reis ingepomp. NASA het in September verlede jaar $179 miljoen en $74,3 miljoen in onderskeidelik GE Aviation en MagniX belê om die tegnologie vir die elektriese aandrywing van vliegtuie teen 2035 te ontwikkel. Boeing het op sy beurt in Januarie vanjaar $450 miljoen in Wisk Aero belê, terwyl Airbus reeds sedert 2010 aan verskeie elektriese vliegtuie werk.